آلمانیا ایله فرانسا، تاریخی الیزا آنلاشما‌سی‌نین 56-جو ایلدؤنومونده ایکی اؤلکه آراسین‌داکی امکداش‌لیغی آرتیرماق مقصدیله یئنی بیر آنلاشما ایمضالایا‌جاق.
آلمانیا باش ناظیری آنگلا مرکل و فرانسا پرزیدنتی امانوئل ماکرون، بو گون آلمانیانین آخن شهرینده دوزنلنه‌جک مراسیمده "آخن آنلاشما‌سی" آدلان‌دیریلان و "آلمان-فران‌سیز امکداش‌لیغی و اینتقراسیون آنلاشما‌سی" آدینی داشییان متنه ایمضا آتا‌جاق.
22  ژانویه 1963ده دؤورون آلمانیا پرزیدنتی کونراد آدئناور و فرانسا پرزیدنتی شارل دو گول-ون ایمضالادیغی الیزا آنلاشما‌سی‌نین تملی اوزرینده حاضیرلانان یئنی آنلاشما، 7 باش‌لیق آلتیندا 28 بنددن عبارت‌دیر.
تخمینن 450 کیلومتر عمومی سرحدی اولان و تاریخده بیر چوخ ساواشدا قارشی-قارشییا گلن ایکی اؤلکه‌نین ایمضالایاجاغی یئنی آنلاشما‌نین مقصدی "ایکیطرف‌لی علاقه‌لری یئنی سویه‌یه چیخارماق و 21-جی عصرده هم ایکی اؤلکه‌نین، هم ده آوروپانین قارشیلاشدیغی چتین‌لیک‌لره حاضیرلاشماق" کیمی قئید اولونور.
آنلاشما ایله ایکی اؤلکه آراسیندا ایقتیصاد، خاریجی، ساوونما و امنیت سیاست‌لری‌نین یاناشی مدنیت، تحصیل، آراشدیرما، تکنولوی، مصنوعی ذکا، ایقلیم و چئوره ساحه‌لرینده امکداشلیغین داها دا اینکیشاف ائتدیریلمه‌سی مقصدی گودور.
آوروپا بیرلیگینده اولونا‌جاق قرارلاردا ایکی اؤلکه آراسیندا امکداشلیغین درینلشدیریلمه‌سی و کووردیناسیون اولونماسی ایستنیلن آنلاشمادا، بونون اوچون آوروپا بیرلیگنده کئچیریله‌جک بؤیوک گؤروشمه‌لر عرفه‌سینده مصلحتلشمه‌لر آپاریلماسی و اورتاق موضع سرگیله‌مه‌سی اوچون چابا خرجلنمه‌سی نظرده توتولور.
ایکی اؤلکه آراسیندا سیاسی ساحه‌ده "ساوونما و امنیت شوراسی،" ایقتیصادی ساحه‌ده ایسه اورتاق "ایقتیصاد متخصص‌لری شورا" یارادیلاجاغی قئید اولونان آنلاشما‌دا، سیلاح ایخراجاتینا دایر بیرگه یاناشما گلیشدیریله‌جگی ایفاده ائدیلیب.
آنلاشما‌دا، اؤلکه‌لردن بیری‌نین سیلاح‌لی سالدیرییا هدف اولماسی حالیندا دیگری‌نین مومکون اولدوغو قدر کؤمک ائتمه‌سی نظرده توتولور.
آنلاشما‌دا ایکی خالقین داها دا یاخینلاشماسی اوچون گؤروله‌جک ایشلر باره‌سینده عمومی بیر فوند یارادیلاجاغی ایفاده ائدیلیب.
ایمضا‌لانا‌جاق آنلاشما ایکی اؤلکه‌دکی موخالیفت پارتیلری طرفین‌دن تنقید ائدیلیر.
آلمانیادا آنلاشمانین بیر نیت بیاناتین خاریجینه چیخمادیغی و "ایچی‌نین بوش" اولدوغونو قئید ائدیلرکن، فرانسادا، آنلاشما‌نین اؤلکه‌یه خیانت آنلامینا گلدیگی ایفاده ائدیلیر.
